**Информационен бюлетин на Съвета по международни счетоводни стандарти (IASB) - февруари 2023 г.**

Настоящият бюлетин на Съвета по международни счетоводни стандарти (IASB) представя предварителните решения на Съвета. Проектите, засегнати от тези решения могат да бъдат намерени в [работната програма](https://www.ifrs.org/content/ifrs/home/projects/work-plan.html). Окончателните решения на Съвета по международни счетоводни стандарти относно МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS Foundation).

IASB проведе заседание на [20-23 февруари 2023](https://www.ifrs.org/content/ifrs/home/news-and-events/calendar/2023/february/international-accounting-standards-board.html) г.

**Съдържание**

**Изследователска работа и изготвяне и въвеждане на стандарти**

* [Динамично управление на риска (Документ по програмата 4)](https://www.ifrs.org/news-and-events/updates/iasb/2023/iasb-update-february-2023/#1)
* [Финансови инструменти с характеристики на собствен капитал (Документ по програмата 5)](https://www.ifrs.org/news-and-events/updates/iasb/2023/iasb-update-february-2023/#2)
* [Дейности с регулирани цени (Документ по програмата 9)](https://www.ifrs.org/news-and-events/updates/iasb/2023/iasb-update-february-2023/#3)
* [Бизнес комбинации—оповестявания, репутация и обезценка (Документ по програмата 18)](https://www.ifrs.org/news-and-events/updates/iasb/2023/iasb-update-february-2023/#4)
* [Преглед след въвеждане на МСФО 9—обезценка (Документи по програмата 27–27Г)](https://www.ifrs.org/news-and-events/updates/iasb/2023/iasb-update-february-2023/#5)

**Поддържане и последователно прилагане**

* [Поддържане и последователно прилагане (Документ по програмата 12)](https://www.ifrs.org/news-and-events/updates/iasb/2023/iasb-update-february-2023/#6)
* [Споразумения за финансиране на доставчици—преход, дата на влизане в сила и надлежна процедура (Документ по програмата 12A)](https://www.ifrs.org/news-and-events/updates/iasb/2023/iasb-update-february-2023/#7)
* [Отсъствие на възможност за размяна (предложени изменения в МСС 21)—надлежна процедура, дата на влизане в сила и други въпроси (Документ по програмата 12Б)](https://www.ifrs.org/news-and-events/updates/iasb/2023/iasb-update-february-2023/#8)
* [Счетоводно отчитане на хеджиране от предприятие, прилагащо за първи път стандартите (МСФО 1)—потенциално годишно подобрение (Документ по програмата 12В)](https://www.ifrs.org/news-and-events/updates/iasb/2023/iasb-update-february-2023/#9)
* [Определяне на „фактически агент“ (МСФО 10)— потенциално годишно подобрение (Документ по програмата 12Г)](https://www.ifrs.org/news-and-events/updates/iasb/2023/iasb-update-february-2023/#10)
* [Цена на сделката (МСФО 9)— потенциално годишно подобрение (Документ по програмата 12Д)](https://www.ifrs.org/news-and-events/updates/iasb/2023/iasb-update-february-2023/#11)
* [Метод на цената на придобиване (МСС 7)— потенциално годишно подобрение (Документ по програмата 12Е)](https://www.ifrs.org/news-and-events/updates/iasb/2023/iasb-update-february-2023/#12)
* [Печалба или загуба при отписване (МСФО 7)— потенциално годишно подобрение (Документ по програмата 12Ж)](https://www.ifrs.org/news-and-events/updates/iasb/2023/iasb-update-february-2023/#13)
* [Оповестяване на кредитния риск— потенциално годишно подобрение (Документ по програмата 12 З)](https://www.ifrs.org/news-and-events/updates/iasb/2023/iasb-update-february-2023/#14)

**Изследователска работа и изготвяне и въвеждане на стандарти**

**Динамично управление на риска (Документ по програмата 4)**

На 22 февруари 2023 г. IASB проведе заседание, за да продължи обсъжданията си във връзка с разработването на модела на динамично управление на риска. IASB обсъди:

* дали финансови активи, оценени по справедлива стойност през друг всеобхватен доход или по справедлива стойност през печалбата или загубата отговарят на условията за включване при определяне на текущата нетна открита рискова позиция на предприятието (Документ по програмата 4A); и
* дали е необходимо да се прецизира изискването за оценяване резултатите от модела на динамично управление на риска, включително как да бъдат отразени във финансовия отчет ефектите от неочаквани промени в модела (Документ по програмата 4Б).

***Позиции, отговарящи на условията за определяне в текущата нетна открита рискова позиция* (Документ по програмата 4A)**

IASB реши в порядък на работна хипотеза, че когато предприятието определя своята текущата нетна открита рискова позиция съгласно модела на динамично управление на риска, финансови активи, оценени по справедлива стойност през друг всеобхватен доход, отговарят на условията за определяне в модела на динамично управление на риска, а финансови активи, оценени по справедлива стойност през печалбата или загубата, не отговарят. Логическата обосновка на IASB за неговото неокончателно решение е, че финансовите активи, оценени по справедлива стойност през друг всеобхватен доход, имат същата изложеност на променливост в бъдещия нетен лихвен доход и справедлива стойност, както финансовите активи, оценени по амортизирана цена на придобиване.

Всичките дванадесет членове на IASB изразиха съгласие с това решение.

***Оценяване на резултатите от модела и неочаквани промени* (Документ по програмата 4Б)**

IASB реши в порядък на работна хипотеза да не изисква предприятието да извършва ретроспективно оценяване спрямо целевия си профил, тъй като такова оценяване не би предоставило полезна информация за потребителите на финансовия отчет. IASB обаче реши в порядък на работна хипотеза да изисква предприятието да оценява дали текущата нетна открита рискова позиция към края на периода на оценяване на модела на динамично управление на риска може да реализира очакваните ползи (под формата на намалена променливост в печалбата или икономическата стойност), представени от корекцията на динамичното управление на риска.

Всичките дванадесет членове на IASB изразиха съгласие с това решение.

***Следващ етап***

IASB ще продължи обсъжданията си по темите, идентифицирани в плана на проекта.

**Финансови инструменти с характеристики на собствен капитал (Документ по програмата 5)**

На 22 февруари 2023 г. IASB проведе заседание, за да обсъди:

* нуждаещи се от уточняване въпроси по теми в плана на проекта, свързани с класифицирането и представянето; и
* потенциалното разработване на специфични изисквания за представяне по отношение на инструменти на собствения капитал, които попадат в обхвата на МСС 32*Финансови инструменти: представяне*.

***Класифициране и представяне—*** ***нуждаещи се от уточняване въпроси* (Документи по програмата 5A и 5Б)**

*Условие „фиксирани за фиксирани“*

IASB как предприятието ще прилага условието „фиксирани за фиксирани“ при класифициране на конвертируеми облигации, ако притежателят има избор между две фиксирани съотношения на конвертиране с различни видове собствени акции.

IASB реши в порядък на работна хипотеза да измени фундаменталния принцип, договорен в порядък на работна хипотеза през април 2020 г., който пояснява кога е изпълнено условието „фиксирани за фиксирани“. Фундаменталният принцип, съгласно изменението, посочва, че условието е изпълнено, ако предприятието знае колко единици функционална валута ще замени *за всеки вид от*собствените акции, ако опцията бъде упражнена.

Единадесет от дванадесетте членове на IASB изразиха съгласие с това решение.

*Прекласифициране*

IASB обсъди необходимостта от последователност при използването на термина „прекласифициране“ в МСС 32. IASB обсъди също така въпроса кога предприятие, прилагащо предложените общи изисквания, договорени в порядък на работна хипотеза през юни 2022 г. ще отчита счетоводно прекласифициране между финансови пасиви и инструменти на собствения капитал.

IASB реши в порядък на работна хипотеза:

1. да замени „прекласифицирани“ и „прекласифициране“ с алтернативни фрази в параграф 23 от МСС 32.
2. да изисква предприятието да извърши прекласифициране на датата на промяната в обстоятелствата, която е довела до необходимост от прекласификации. IASB обаче ще зададе въпрос в предстоящия да бъде издаден проект за обсъждане, за да оцени практическите съображения във връзка с това изискване.

Всичките дванадесет членове на IASB изразиха съгласие с тези решения.

*Ефектът на закони върху договорните условия*

IASB обсъди обратна информация от заинтересованите страни относно предложените принципи (договорени в порядък на работна хипотеза през декември 2021 г.), които от предприятието ще се изисква да прилага, когато определя дали права и задължения, произтичащи от законово изискване се вземат под внимание при класифицирането на финансов инструмент като финансов пасив или инструмент на собствения капитал.

IASB реши в порядък на работна хипотеза да опрости предложените принципи като изиска предприятието да вземе под внимание, при класифициране на финансовия инструмент, единствено подлежащите на принудително изпълнение договорни условия, които пораждат права и задължения, в допълнение към, или по-конкретни от, тези, установени в приложимото законодателство.

Всичките дванадесет членове на IASB изразиха съгласие с това решение.

*Задължения за обратно изкупуване на инструменти на собствения капитал*

IASB обсъди дали да измени МСС 32, така че:

1. да поясни допълнително изискването относно счетоводното отчитане на финансови инструменти, съдържащи задължения предприятието да изкупи обратно свои инструменти на собствения капитал, включително издадени пут опции по неконтролиращи участия; и
2. да гарантира последователност между тези изисквания и изискванията относно счетоводното отчитане на финансови инструменти, съдържащи клаузи за уреждане под условие в параграф 25 от МСС 32.

IASB реши в порядък на работна хипотеза:

1. да поясни в параграф 23 от МСС 32, че при преоценяване на финансовия пасив от предприятието се изисква да признае печалба или загуба в печалбата или загубата;
2. да поясни, че от предприятието се изисква да използва същия подход по отношение на първоначално и последващо оценяване на финансови пасиви, попадащи в обхвата на параграф 23 от МСС 32, т.е., предприятието ще пренебрегне вероятността и приблизително оценения момент на упражняването от страна на притежателя на издадената пут опция при първоначално и последващо оценяване;
3. да поясни, че от предприятието се изисква да използва същия подход по отношение на първоначално и последващо оценяване на финансови пасиви, попадащи в обхвата на параграф 25 от МСС 32, т.е., предприятието ще пренебрегне вероятността и приблизително оценения момент на условното събитие при първоначално и последващо оценяване; и
4. да отстрани от параграф 23 от МСС 32 препратката към МСФО 9 *Финансови инструменти* относно последващото оценяване.

Единадесет от дванадесетте членове на IASB изразиха съгласие с тези решения.

*Представяне на финансови пасиви, съдържащи договорни задължения за плащане на суми на базата на резултатите от дейността на предприятието или промени в нетните му активи*

IASB обсъди как предложеното изискване за оповестяване, договорено в порядък на работна хипотеза през декември 2022 г., се отнася до изискването за представяне в параграф 41 от МСС 32.

IASB реши в порядък на работна хипотеза да заличи второто изречение от параграф 41 от МСС 32.

Всичките дванадесет членове на IASB изразиха съгласие с това решение.

*Право на преценка на акционерите*

IASB обсъди също така въпроса как да формулира предложените фактори, които предприятието взема под внимание, когато оценява дали решение на акционерите се третира като решение на предприятието. Това оценяване е необходимо, за да се определи дали предприятието има безусловно право да избегне предоставянето на парични средства (или уреждането на финансов инструмент по такъв начин, че той би бил финансов пасив). IASB се съгласи в порядък на работна хипотеза с предложените през февруари 2022 г. фактори; поради това от Съвета не бе поискано да взема каквито и да е допълнителни решения.

***Представяне на инструменти на собствения капитал* (Документ по програмата 5В)**

IASB обсъди потенциални изисквания за представяне, които да отговорят на нуждите на потребителите на финансови отчети (в частност, инвеститори в обикновени акции), включващи:

1. прозрачност относно това дали предприятието е емитирало други инструменти, класифицирани като собствен капитал; и
2. ясно разграничаване на възвръщаемостта за акционерите в обикновени акции.

IASB реши в порядък на работна хипотеза да измени изискванията в МСС 1, така че да гарантира, че *сумите, полагащи се на акционерите в обикновени акции* са ясно видими в отчета за финансовото състояние на предприятието, отчета или отчетите за финансовите резултати от дейността и отчета за промените в собствения капитал. Тези изменения ще изискват предприятието да представя:

1. позиции на отделни редове за емитирания капитал и резервите, полагащи се на *притежателите на обикновени акции на предприятието майка* отделно от емитирания капитал и резервите, полагащи се на други собственици на предприятието майка в отчета за финансовото състояние (параграф 54(р) от МСС 1);
2. *всеки клас капитал в обикновени акции*отделно от всеки клас друг внесен капитал в отчета за промените в собствения капитал (параграф 108 от МСС 1);
3. печалба или загуба и друг всеобхватен доход за периода, полагащи се на  *притежателите на обикновени акции на предприятието майка* отделно от съответните суми, полагащи се на други собственици на предприятието майка в отчета или отчетите за финансовите резултати от дейността (параграф 81Б от МСС 1); и
4. сумата на дивидентите, призната като разпределение към *притежателите на обикновени акции* отделно от дивидентите, признати като разпределение към други собственици през периода, както и да представи съответните суми на дивиденти на акция, или в отчета за промените в собствения капитал, или в пояснителните приложения (параграф 107 от МСС 1).

Единадесет от дванадесетте членове на IASB изразиха съгласие с тези решения, но поискаха от екипа допълнително да разгледа въпроса как да бъдат дезагрегирани сумите, полагащи ес на притежателите на обикновени акции.

***Следващ етап***

IASB ще обсъди оставащите теми, изложени в плана на проекта.

**Дейности с регулирани цени (Документ по програмата 9)**

На 21 февруари 2023 г. IASB проведе заседание, за да обсъди плана си за повторни разисквания във връзка с предложените изисквания за признаване в Проекта за обсъждане *Регулаторни активи и регулаторни пасиви* (Документ по програмата 9A). От IASB не бе поискано да взема каквито и да е решения във връзка с плана.

IASB пристъпи към повторни разисквания по конкретни теми, включени в плана и отнасящи се до:

* прага за признаване на регулаторни активи и регулаторни пасиви (Документ по програмата 9Б);
* взаимовръзката между оценяването на обвързващия характер (упражняемостта) и признаването на регулаторни активи и регулаторни пасиви (Документ по програмата 9В); и
* счетоводното отчитане на стимули за резултати от дейността, с изключение на тези, които се отнасят до резултатите от дейността на предприятието в течение на няколко периода (дългосрочни стимули за резултати от дейността) (Документ по програмата 9Г).

***Праг за признаване* (Документ по програмата 9Б)**

IASB реши в порядък на работна хипотеза:

1. да запази предложението да изисква предприятието да признава регулаторен актив или регулаторен пасив, чието съществуване е несигурно, ако е по-вероятно такъв актив или пасив да съществува, отколкото да не съществува;
2. да не определя праг за признаване на базата на вероятността от поток от икономически ползи;
3. да не определя праг за признаване на базата на нивото на несигурност на оценяването, с изключение на тези регулаторни активи и регулаторни пасиви, които са описани в параграф(д);
4. да запази предложения праг за симетрично признаване по отношение на регулаторни активи и регулаторни пасиви; и
5. да изисква предприятието да признава регулаторен актив или регулаторен пасив, чието оценяване зависи от регулаторен базов еталон, определен след като финансовият отчет е одобрен за издаване, когато регулаторният орган определи този базов еталон.

Всичките дванадесет членове на IASB изразиха съгласие с тези решения.

На бъдещо свое заседание IASB ще обсъди предложените изисквания за признаване и оценяване по отношение на регулаторни активи и регулаторни пасиви, произтичащи от дългосрочни стимули за резултати от дейността.

***Упражняемост и признаване* (Документ по програмата 9В)**

IASB реши в порядък на работна хипотеза:

1. да препотвърди и поясни предложеното едно единствено оценяване на съществуването на упражняеми настоящи права и упражняеми настоящи задължения в стандарта по отношение на отделните регулаторни активи или регулаторни пасиви.
2. да поясни в стандарта, че правата и задълженията може да са упражняеми, дори ако съществуването им е несигурно.
3. при разработването на стандарта да вземе под внимание принципите в параграф 35(в) от МСФО 15 *Приходи от договори с клиенти,*които се отнасят до правото на предприятието да получи плащане за извършената към съответната дата дейност. Тези принципи ще бъдат използвани за определяне на изискванията за оценяване на съществуването на обвързващи (упражняеми) настоящи права за регулаторна възвръщаемост по актив, който все още не е на разположение за използване и за оценяване на съществуването обвързващи (упражняеми) настоящи права или обвързващи (упражняеми) настоящи задължения по отношение на дългосрочни стимули за резултати от дейността.

Всичките дванадесет членове на IASB изразиха съгласие с решенията в точки (a) и (б), а единадесет от дванадесетте членове на IASB изразиха съгласие с решението по точка (в).

***Общо позволено възнаграждение—стимули за резултатите от дейността*(Документ по програмата 9Г)**

IASB реши в порядък на работна хипотеза да препотвърди в стандарта предложеното изискване, отнасящо се до стимулите за резултатите от дейността. Изискването ще гласи, че сумите, отнасящи се до стимулите за резултатите от дейността следва да формират част или да намаляват общото позволено възнаграждение за стоките или услугите, доставени през периода, в който дейността на предприятието поражда съответния стимул. Въпросните суми ще включват тези, които произтичат от изпълняваните от предприятието строителни работи.

Всичките дванадесет членове на IASB изразиха съгласие с това решение.

***Следващ етап***

IASB ще продължи разискванията по предложенията във връзка с проекта.

**Бизнес комбинации—оповестявания, репутация и обезценка (Документ по програмата 18)**

На 23 февруари 2023 г. IASB проведе заседание, за да обсъди проекта си, посветен на бизнес комбинациите – оповестявания, репутация и обезценка. В частност, IASB обсъди подход от гледна точка на ръководството спрямо оповестяването на информация относно последвалите резултати от бизнес комбинацията.

***Подход от гледна точка на ръководството* (Документ по програмата 18A)**

IASB реши в порядък на работна хипотеза:

1. да посочи ниво на ръководството в рамките на предприятието, за да идентифицира информацията, която от предприятието се изисква да бъде оповестена относно последвалите резултати от бизнес комбинацията; и
2. да опише това ниво на ръководството като ключовия управленски персонал на отчитащото се предприятие, така както е дефиниран в МСС 24*Оповестяване на свързани лица*.

Всичките дванадесет членове на IASB изразиха съгласие с тези решения.

***Други аспекти на подхода от гледна точка на ръководството* (Документ по програмата 18Б)**

IASB реши в порядък на работна хипотеза:

1. да запази предварителното си виждане от предприятието да се изисква да оповестява информация относно последващите резултати от бизнес комбинацията дотогава, докогато ръководството на предприятието продължава да наблюдава текущо дали целите на бизнес комбинацията се изпълняват (т.е., ръководството на предприятието сравнява действителните резултати с целите и целевите показатели на предприятието по отношение на бизнес комбинацията, които то е установило при влизането в тази бизнес комбинация).
2. да запази предварителното си виждане ако ръководството на предприятието не осъществява текущо наблюдение дали неговите цели по отношение на бизнес комбинацията се изпълняват, предприятието да следва да оповестява този факт и причините, поради които то не извършва това.
3. да запази предварителното си виждане ако ръководството на предприятието спре да осъществява текущо наблюдение преди края на втората пълна година след годината на бизнес комбинацията, дали целите на предприятието по отношение на бизнес комбинацията се изпълняват, предприятието да следва да оповестява този факт и причините, поради които е постъпило така.
4. да предложи от предприятие, чието ръководство спре да осъществява текущо наблюдение преди края на втората пълна година след годината на бизнес комбинацията, дали целите на предприятието по отношение на бизнес комбинацията се изпълняват, да се изисква да оповестява информация относно действителните резултати. От предприятието ще се изисква да оповестява информация с помощта на количествените показатели, определени в годината на придобиването, ако (и само ако) информацията относно действителните резултати при използването на тези количествени показатели се получава от ръководството на предприятието.
5. да разреши на предприятието да оповестява информация относно целевите си показатели по отношение на бизнес комбинацията като диапазон или като точкова приблизителна оценка.
6. да поясни, че от предприятието ще се изисква да оповестява единствено информация относно ключовите си цели, т.е., целите, които са от критично важно значение за успеха на бизнес комбинацията.

Всичките дванадесет членове на IASB изразиха съгласие с тези решения.

IASB реши в порядък на работна хипотеза да не продължава работата по предварителното си виждане, отнасящо се до информацията, която от предприятието би се изисквало да оповестява, ако то промени количествените показатели, които ръководството му използва за да наблюдава текущо дали целите на бизнес комбинацията се постигат.

Седем от дванадесетте членове на IASB изразиха съгласие с това решение.

***Следващи етапи***

IASB ще вземе неокончателни решения по въпроси, включително:

1. изясняване на други аспекти на изискванията за оповестяване по отношение на бизнес комбинации;
2. намаляване на разходите и сложността при прилагане на теста за обезценка на генерираща парични потоци единица в МСС 36*Обезценка на активи*; и
3. подобряване ефективността на теста за обезценка на генериращи парични потоци единици, съдържащи репутация.

След като IASB е взел неокончателните решения по всички аспекти на проекта, Съветът ще разгледа въпроса дали пакетът с решения изпълнява целта на този проект и дали да публикува проект за обсъждане, в който да бъдат изложени предложенията му.

**Преглед след въвеждане на МСФО 9—обезценка (Документи по програмата 27–27Г)**

На 21 февруари 2023 г. IASB проведе заседание, за да:

* обсъди обратната информация от заинтересованите страни относно първата фаза на прегледа след въвеждане на изискванията за обезценка в МСФО 9*Финансови инструменти*и изискванията за оповестяване на кредитния риск в МСФО 7 *Финансови инструменти : оповестяване*;
* обсъди преглед на научната литература, имаща отношение към този преглед след въвеждане; и
* вземе решение по въпроси, относно които IASB ще зададе въпроси в искането за предоставяне на информация.

IASB планира да зададе въпроси относно:

1. общия подход спрямо признаването на очаквани кредитни загуби, в частност:
   1. ефекта от подхода по отношение на полезността на информацията относно промените в кредитния риск за потребителите на финансовия отчет; и
   2. разходите и ползите от прилагането на подхода спрямо конкретни сделки и операции, като например, вътрешнофирмени заеми;
2. значителни увеличения на кредитния риск, в частност:
   1. използването на преценка при определяне на значителните увеличения на кредитния риск; и
   2. доказателства за причините и мащаба на разнообразието в начините, по които предприятията оценяват значителните увеличения на кредитния риск;
3. оценяване на очакваните кредитни загуби, в частност:
   1. използване на множество прогнозни сценарии; и
   2. оценяване на очакваните кредитни загуби в периоди на засилена икономическа несигурност, включително използване на корекции на ръководството след прилагане на модела или корекции на ръководството за припокриване;
4. доминирането на въпроси от предприятията относно това как да прилагат изискванията по отношение на очакваните кредитни загуби във връзка със закупени или първоначално създадени финансови активи с кредитна обезценка;
5. опростения подход за признаване на очаквани кредитни загуби по отношение на търговски вземания, активи по договори и лизингови вземания, в частност:
   1. ефекта от облекчението, предоставено от IASB посредством този подход; и
   2. включването на прогнозна информация при прилагането на този подход;
6. счетоводно отчитане на държани ангажименти за кредити, обезпечения и други механизми за повишаване качеството на кредита и издадени договори за финансови гаранции, които попадат в обхвата на МСФО 9;
7. прилагането на изискванията по отношение на очакваните кредитни загуби в комбинация с други изисквания в МСФО 9 или в други счетоводни МСФО стандарти;
8. ефекта от облекченията при преход, предоставени от IASB и баланса между намаляването на разходите за съставителите на финансовите отчети и предоставянето на полезна информация за потребителите на финансовите отчети; и
9. изискванията за оповестяване на кредитния риск в МСФО 7, в частност:
   1. дали комбинацията между принципите на оповестяването и минималните изисквания за оповестяване постига подходящ баланс между съпоставимата информация и уместната информация за потребителите на финансовите отчети във връзка с ефекта на кредитния риск върху сумата, времето и несигурността на бъдещите парични потоци; и
   2. съвместимостта на изискванията с дигиталното отчитане.

Всичките дванадесет членове на IASB изразиха съгласие с тези решения.

***Следващи етапи***

IASB планира да одобри публикуването на искането за предоставяне на информация и да определи срок за изпращане на коментарите. IASB очаква да публикува искането за предоставяне на информация до края на май 2023 г.

**Поддържане и последователно прилагане**

**Поддържане и последователно прилагане (Документ по програмата 12)**

На 20 февруари 2023 г. IASB проведе заседание, за да обсъди проекта, посветен на споразуменията за финансиране на доставчици и на 23 февруари 2023 г., за да обсъди проекта, посветен на отсъствието на възможност за размяна и следващия цикъл годишни подобрения на счетоводните МСФО стандарти.

**Споразумения за финансиране на доставчици —преход, дата на влизане в сила и надлежна процедура (Документ по програмата 12A)**

IASB обсъди предложените от Съвета изменения в МСС 7 *Отчет за паричните потоци* и МСФО 7 *Финансови инструменти: оповестяване*. Предложените изменения биха добавили изисквания за оповестяване относно споразуменията на предприятието за финансиране на доставчици.

IASB реши в порядък на работна хипотеза да изисква предприятието да прилага измененията за годишни отчетни периоди, започващи на или след 1 януари 2024 г.

Единадесет от дванадесетте членове на IASB изразиха съгласие с това решение.

IASB реши в порядък на работна хипотеза:

1. да разреши по-ранното прилагане и в случай че предприятието прилага измененията за по-ранен период да изисква предприятието да оповестява този факт;
2. да не изисква предприятието да оповестява сравнителна информация за предходни периоди в годишния отчетен период, в който предприятието прилага измененията за първи път;
3. да не изисква предприятието да оповестява, в първия годишен финансов отчет след като измененията влязат в сила, информация към началото на този годишен отчетен период относно:
   1. балансовата стойност на финансови пасиви, признати в отчета за финансовото състояние, които са част от споразумение за финансиране на доставчици, за които доставчиците вече са получили плащане от доставчиците на финансиране; и
   2. диапазона на дати на падежи на плащания както на финансовите пасиви, които са част от споразумение за финансиране на доставчици, така и на сравнимите търговски задължения, които не са част от такова споразумение; и
4. да не изисква оповестяванията, изисквани от измененията по отношение на междинни финансови отчети в рамките на годишния период, в който предприятието прилага измененията за първи път.

Всичките дванадесет членове на IASB изразиха съгласие с тези решения.

IASB реши в порядък на работна хипотеза да не предоставя специфично освобождаване от изискванията при преход по отношение на предприятията, прилагащи измененията за първи път.

Единадесет от дванадесетте членове на IASB изразиха съгласие с това решение.

IASB реши да финализира измененията без предоставянето им за повторно обсъждане.

Всичките дванадесет членове на IASB изразиха съгласие с това решение.

Нито един член на IASB не даде индикации за намерение да изрази несъгласие с публикуването на измененията.

Всичките дванадесет членове на IASB потвърдиха, че са се уверили, че IASB е изпълнил приложимите изисквания на надлежната процедура и е осъществил достатъчно консултации и анализи, за да се пристъпи към процеса по гласуване на измененията.

***Следващ етап***

IASB очаква да издаде измененията през второто тримесечие на 2023 г.

**Отсъствие на възможност за размяна (предложени изменения в МСС 21)—надлежна процедура, дата на влизане в сила и други въпроси (Документ по програмата 12Б)**

IASB обсъди предложените изменения в МСС 21 *Ефекти от промените в обменните курсове*и реши в порядък на работна хипотеза:

1. да продължи с предложените изменения в МСФО 1 *Прилагане за първи път на Международните стандарти за финансово отчитане*; и
2. да не прави изменения в МСФО 13 *Оценяване по справедлива стойност*.

Всичките дванадесет членове на IASB изразиха съгласие с тези решения.

IASB реши в порядък на работна хипотеза да изисква предприятието да прилага измененията за годишни отчетни периоди, започващи на или след 1 януари 2025 г. и да разреши по-ранното прилагане.

Всичките дванадесет членове на IASB изразиха съгласие с това решение.

IASB реши да финализира измененията без предоставянето им за повторно обсъждане.

Всичките дванадесет членове на IASB изразиха съгласие с това решение.

Нито един член на IASB не даде индикации за намерение да изрази несъгласие с публикуването на измененията.

Всичките дванадесет членове на IASB потвърдиха, че са се уверили, че IASB е изпълнил приложимите изисквания на надлежната процедура и е осъществил достатъчно консултации и анализи, за да се пристъпи към процеса по гласуване на измененията.

***Следващ етап***

IASB очаква да издаде измененията през третото тримесечие на 2023 г.

**Счетоводно отчитане на хеджиране от предприятие, прилагащо за първи път стандартите (МСФО 1)—потенциално годишно подобрение (Документ по програмата 12В)**

IASB обсъди несъответствие в редакцията между параграф Б6 от МСФО 1 и изискванията по отношение на счетоводното отчитане на хеджиране в МСФО 9*Финансови инструменти*.

IASB реши в порядък на работна хипотеза:

1. да предложи изменения в:
   1. параграфи Б5–Б6 от МСФО 1, така че да добави кръстосани препратки към параграф 6.4.1 от МСФО 9; и
   2. в параграф Б6 от МСФО 1 да замени думата „условия“ с „отговарящи на определени условия критерии“;
2. да не разработва специфични изисквания за преход по отношение на така предложените изменения; и
3. да включи така предложените изменения в следващия си цикъл на годишни подобрения.

Всичките дванадесет членове на IASB изразиха съгласие с тези решения.

**Определяне на „фактически агент“ (МСФО 10)— потенциално годишно подобрение (Документ по програмата 12Г)**

IASB обсъди несъответствие между параграфи Б73 и Б74 от МСФО 10*Консолидирани финансови отчети,*отнасящо се до това как инвеститорът определя дали друга страна извършва дейност от името на този инвеститор.

IASB реши в порядък на работна хипотеза:

1. да предложи изменения, които да изяснят изискванията в параграф Б74 от МСФО 10;
2. да не разработва специфични изисквания за преход по отношение на така предложените изменения; и
3. да включи така предложените изменения в следващия си цикъл на годишни подобрения.

Всичките дванадесет членове на IASB изразиха съгласие с тези решения.

**Цена на сделката (МСФО 9)— потенциално годишно подобрение (Документ по програмата 12Д)**

IASB обсъди препратка в Приложение A към МСФО 9 към дефиницията на „цена на сделката“ в МСФО 15 *Приходи от договори с клиенти,*която би могла да предизвика объркване.

IASB реши в порядък на работна хипотеза:

1. да предложи изменения в МСФО 9, така че да преработи редакцията в параграф 5.1.3 от МСФО 9 и заличи препратката към „цената на сделката“ и свързаните с това препратки към МСФО 15 от Приложение A;
2. да не разработва специфични изисквания за преход по отношение на така предложените изменения; и
3. да включи така предложените изменения в следващия си цикъл на годишни подобрения.

Единадесет от дванадесетте членове на IASB изразиха съгласие с тези решения.

**Метод на цената на придобиване (МСС 7)— потенциално годишно подобрение (Документ по програмата 12Е)**

IASB обсъди използването на термина „метод на цена на придобиване“ в параграф 37 от МСС 7, който вече не е дефиниран в счетоводните МСФО стандарти.

IASB реши в порядък на работна хипотеза:

1. да предложи изменение в параграф 37 от МСС 7, така че да замени термина „метод на цена на придобиване“ с „по цена на придобиване“;
2. да не разработва специфични изисквания за преход по отношение на така предложеното изменение; и
3. да включи така предложеното изменение в следващия си цикъл на годишни подобрения.

Всичките дванадесет членове на IASB изразиха съгласие с тези решения.

**Печалба или загуба при отписване (МСФО 7) — потенциално годишно подобрение (Документ по програмата 12Ж)**

IASB обсъди препратка в параграф Б38 от МСФО 7 към параграф 27A, който е заличен от МСФО 7.

IASB реши в порядък на работна хипотеза:

1. да предложи изменения в параграф Б38 от МСФО 7:
   1. да замени препратката към параграф 27A от МСФО 7 с препратка към параграфи 72–73 от МСФО 13; и
   2. да замени фразата „информация, която не се е основавала на данни от наблюдаван пазар“ с „ненаблюдаема входяща информация“;
2. да не разработва специфични изисквания за преход по отношение на така предложените изменения; и
3. да включи така предложените изменения в следващия си цикъл на годишни подобрения.

Всичките дванадесет членове на IASB изразиха съгласие с тези решения.

**Оповестяване на кредитния риск—** **потенциално годишно подобрение (Документ по програмата 12 З)**

IASB обсъди несъответствие между параграфи НП20Б и НП20В от насоките за прилагане, съпътстващи МСФО 7. Параграф НП20Б идентифицира съответните изисквания в МСФО 7, които не са илюстрирани в примера за разлика от параграф НП20В.

IASB реши в порядък на работна хипотеза:

1. да предложи изменение в параграф НП1 от МСФО 7, така че да добави изявление че насоките за прилагане, съпътстващи МСФО 7 не илюстрират всички изисквания в МСФО 7;
2. да предложи изменение в параграф НП20Б от МСФО 7, за да опрости формулировката; и
3. да включи така предложените изменения в следващия си цикъл на годишни подобрения.

Всичките дванадесет членове на IASB изразиха съгласие с тези решения.